hotchpotch/miracl-hf-unified huggingface dataset:
Luis Garavito
Luis Alfredo Garavito Cubillos (s. 25. tammikuuta 1957 Génova, Kolumbia), tunnettu myös nimityksillä "La Bestia" ("Peto") tai "Tribilín", on kolumbialainen raiskaaja ja sarjamurhaaja. Vuonna 1999 hän myönsi raiskanneensa, kiduttaneensa ja murhanneensa 147 nuorta poikaa, ja hänen todistettiin murhanneen 138, mutta uhreja epäillään olevan peräti 300 tai enemmän. Hänet tuomittiin oikeudessa 1854 vuodeksi vankilaan. Tuomion pituus oli kuitenkin 22-vuotta, koska Kolumbian laki mahdollisti korkeintaan 30 vuoden tuomion ja, koska Garavito tunnusti rikokset ja auttoi poliisia ruumiiden löytämisessä.
Paikallinen media on kuvannut häntä "maailman pahimmaksi sarjamurhaajaksi".
Mauri Tuomela
Mauri Leopold Tuomela (30. tammikuuta 1870 Vehkalahti – 2. elokuuta 1945 Pieksämäki) oli suomalainen maanviljelijä, kunnallisneuvos ja suomalaisen puolueen kansanedustaja.
Tuomelan vanhemmat olivat maanviljelijä Heikki Dufva ja Anna Maria Kirjalainen. Hän kävi oppikoulua neljä luokkaa ja maanviljelyskoulun 1888. Tuomela oli maanviljeilijänä Vehkalahdella vuoteen 1918 saakka, Mikkelin maalaiskunnassa 1918–1920, Pieksämäen maalaiskunnassa 1920–1930 sekä Pieksämäen kauppalassa 1930–1945. Hän toimi Vehkalahdella asuessaan paloapuyhtiön esimiehenä ja säästöpankin kirjurina sekä myöhemmin Pieksämäen maalaiskunnan rahastonhoitajana. Hän sai kunnallisneuvoksen arvonimen 1930.
Tuomela oli kansanedustajana 1914–1917 edustaen Kymen läänin läntistä vaalipiiriä. Hän oli presidentin valitsijamiehenä vuoden 1925 presidentinvaaleissa. Tuomela oli Vehkalahdella kuntakokouksen esimiehenä ja kunnanvaltuuston ja kunnallislautakunnan jäsenenä. Pieksämäellä hän oli kauppalanhallituksen jäsenenä ja kauppalan järjestysoikeuden puheenjohtajana. Hän oli lisäksi Säästöpankkien Keskus-Osake-Pankin hallintoneuvoston jäsenenä.
Mauri Tuomela oli naimisissa vuodesta 1903 Emilia Tiilen kanssa.
Patrick Lemarié
Patrick Lemarié (s. 6. helmikuuta 1968 Paris, Ranska) on ranskalainen kilpa-ajaja. Hän toimi vuodet 1999–2002 Formula 1 -tallin BAR testikuljettajana. Vuonna 2003 Craig Pollock palkkasi hänet ajamaan PK Racing -talliin Champ Car -sarjaan. Lemarié on kilpaillut myös Le Mansin 24 tunnin ajossa, American Le Mans Series, Indy Lights, Toyota Atlantic ja Formula 3000 -sarjoissa.
Gabon kesäolympialaisissa 2016
Gabon osallistui kesäolympialaisiin 2016. Sitä edusti kuusi urheilijaa neljässä lajissa. Joukkueen lipunkantajana avajaisissa toimi taekwondoin Anthony Obame.
Ioánnis Kyriazís
Ioánnis Kyriazís (, s. 19. tammikuuta 1996) on kreikkalainen keihäänheittäjä. 192 senttimetriä pitkä ja 84 kilogrammaa painava Kyriazís edustaa Texas A&M Universityn yleisurheilujoukkuetta.
Nuorten MM-kilpailuissa 2014 Eugenessa Kyriazís sijoittui seitsemänneksi ja nuorten EM-kilpailuissa 2015 Eskilstunassa hän oli neljäs.
Kyriazís selviytyi Amsterdamin vuoden 2016 EM-kilpailuiden finaaliin heitettyään karsinnassa silloisen ennätyksensä 81,92. Finaalissa hän oli viimeinen eli kahdestoista tuloksella 75,57. Hän saavutti hopeaa Bydgoszczin alle 23-vuotiaiden EM-kilpailuissa 2017 tuloksella 81,04. Saman vuoden Lontoon MM-kilpailuissa hän sijoittui kuudenneksi tuloksella 84,52.
Heinäkuussa 2016 Kyriazís heitti Lárisassa ennätyksekseen 87,14, jota hän paransi maaliskuussa 2017 tulokseen 88,01 Austinissa.
Juho Virtanen
Juho Vihtori Virtanen (7. kesäkuuta 1870 Tammela – 7. maaliskuuta 1953 Tampere) oli suomalainen ammattientarkastaja ja sosialidemokraattien kansanedustaja.
Virtasen vanhemmat olivat tehtaantyöntekijä Elias Appelsin ja Maria Christina Gabrielintytär. Hän oli aluksi tehtaantyömiehenä ja toimi sitten Osuusliike Tammen johtajana Forssassa 1919, Forssan tehtaan kirjurina ja ammattientarkastajien työläisapulaisena 1919–1924, valtion ammattientarkastajan apulaisena Tampereella 1924–1929 sekä ammattientarkastajana 1929–1937.
Virtanen oli kansanedustajana 1919–1922 edustaen Hämeen läänin eteläistä vaalipiiriä.
Juho Virtanen oli naimisissa vuodesta 1892 Emma Vilhelmiina Zaarin kanssa.
Kim Song-i
Kim Song-i ( s. 10. elokuuta 1994) on pohjoiskorealainen pöytätennispelaaja ja olympiamitalisti. Elokuussa 2016 Kimin rankingsijoitus oli 50. Kim saavutti Rio de Janeiron olympialaisissa 2016 olympiapronssia naisten kaksinpelissä. Kim on voittanut urallaan myös Ruotsin avoimen pöytätennisturnauksen vuonna 2012.
Gambia kesäolympialaisissa 2016
Gambia osallistui kesäolympialaisiin 2016. Sitä edusti neljä urheilijaa kolmessa lajissa. Joukkueen lipunkantajana avajaisissa toimi pikajuoksija Gina Bass.
Amadou Hampâté Bâ
Amadou Hampâté Bâ (1901 Bandiagara – 15. toukokuuta 1991 Abidjan) oli malilainen kirjailija, kansatieteilijä ja historioitsija.
Aluepäällikön adoptoima Bâ lähetettiin 12-vuotiaana ranskalaiseen siirtomaakouluun. Hän jatkoi samalla myös islamin opintojaan suufilaisen Tierno Bokarin johdolla. Bâ työskenteli siirtomaahallinnon avustajana ja tulkkina, kunnes vuonna 1942 hänet lähetettiin kansatieteen tutkijaksi Dakarin Institut Français d’Afrique Noireen. Vuonna 1958 Bâ perusti johtamansa yhteiskuntatieteiden instituutin Bamakoon. Hän toimi Malin Norsunluurannikon suurlähettiläänä vuosina 1962–1966 ja sen jälkeen Unescon toimeenpanevan neuvoston jäsenenä vuoteen 1970.
Bâ on tutkinut etupäässä oman kansansa fulbejen historiaa, kulttuuria ja kansanperinnettä. Hän on pyrkinyt rekonstruoimaan historiaa suullisen perinteen pohjalta. Bân kaunokirjallinen tuotanto käsittää runoja ranskaksi ja fulaniksi, kertomuksia, romaanin "L'étrange destin du Wangrin" (1973) sekä muistelmat "Amkoullel, l'enfant peul" (1991) ja "Oui, mon commandant" (1997). Afrikkalainen nationalismi yhtyy kirjailijan tuotannossa voimakkaaseen uskonnollisuuteen.
Jay Thomas Evans
Jay Thomas ”Tommy” Evans (21. tammikuuta 1931 Tulsa, Oklahoma – 18. maaliskuuta 2008 Norman, Oklahoma) oli yhdysvaltalainen vapaapainija ja kreikkalais-roomalaisen tyylin painija, olympiamitalisti ja Pan-Amerikan kisojen kultamitalisti.
67–70 kilogramman painoluokissa kilpaillut Evans voitti vapaapainissa olympiahopeaa Helsingissä 1952 ja Pan-Amerikan kisojen kultaa Méxicossa 1955. Hän kilpaili myös Melbournen kesäolympialaisissa 1956 kummallakin painityylillä ja sijoittui vapaapainissa viidenneksi.
Yambo Ouologuem
Yambo Ouologuem (22. elokuuta 1940 Bandiagara – 14. lokakuuta 2017 Sévaré) oli malilainen kirjailija.
Bamakossa ja Pariisissa opiskelleen Ouologuemin tunnetuin teos on hänen ensimmäinen romaaninsa "Le devoir de violence", josta hän sai Renaudot-palkinnon vuonna 1968. Afrikan historiaa kaunistelematta kuvaava teos on raju hyökkäys négritude-aatteen kannattajien romantisoitua historiakäsitystä vastaan. Se sai ristiriitaisen vastaanoton myös väkivaltaisuutensa ja eroottisuutensa takia. Myöhemmin kirjailijaa syytettiin Graham Greenen ja ranskalaisen André Schwartz-Bartin teosten plagioinnista. Nykyään romaania pidetään yhtenä modernin afrikkalaisen kirjallisuuden klassikoista.
Vuonna 1969 Ouologuem julkaisi esseekokoelman "Lettre à la France nègre" ja sen jälkeen salanimellä Utto Rodolph eroottisen romaanin "Les mille et une bibles du sexe". Palattuaan Maliin 1970-luvun lopulla kirjailija vietti eristäytynyttä elämää kotikaupunkinsa Bandiagaran lähistöllä.
Rəşid Məmmədbəyov
Rəşid Qarabəy oğlu Məmmədbəyov (, 28. helmikuuta 1927 Şağan, Transkaukasian SFNT – 4. joulukuuta 1970 Baku, Azerbaidžanin SNT) oli Neuvostoliittoa edustanut vapaapainija ja olympiamitalisti.
57 kilogramman painoluokassa kilpaillut Məmmədbəyov oli ensimmäinen olympiamitalin voittanut azeri. Hän saavutti vapaapainissa olympiahopeaa Helsingissä 1952.
Kōsuke Hagino
Kōsuke Hagino (; s. 15. elokuuta 1994 Tochigi) on japanilainen kilpauimari.
Hagino voitti 400 metrin sekauinnin olympiakultaa Rio de Janeiron kesäolympialaisissa 2016 ja lisäksi 200 metrin sekauinnin hopeaa ja pitkän vapaauintiviestin pronssia Japanin joukkueessa. Edeltäneissä Lontoon kesäolympialaisissa 2012 hän saavutti 400 metrin sekauinnin pronssia.
Barcelonan MM-kilpailuissa 2013 Hagino saavutti 400 metrin vapaauinnin ja 200 metrin sekauinnin hopeaa. Budapestin MM-kilpailuissa 2017 hän oli 200 metrin sekauinnissa niin ikään toinen. Lyhyen radan MM-kilpailuissa Dohassa 2014 hän sai kultaa 200 metrin sekauinnissa ja hopeaa 400 metrin sekauinnissa.
Hagino voitti Aasian kisoissa 2014 neljä kultamitalia, yhden hopean ja kaksi pronssia. Saman vuoden Tyynenmeren-mestaruuskilpailuissa hän sai kaksi kultamitalia ja kolme hopeaa. Vuonna 2018 hän saavutti Aasian kisoissa yhden kullan, kaksi hopeaa ja yhden pronssin, Tyynenmeren-mestaruuskilpailuissa yhden hopean ja pronssin. Nuorten MM-kilpailuissa 2011 hän saavutti yhden kullan, kaksi hopeaa ja kaksi pronssia
Suomen seksikkäin
Suomen seksikkäin (aiemmin Suomen seksikkäin tavis) on vuosittain netissä järjestettävä kauneuskilpailu. Ensimmäinen kauneuskilpailu käytiin vuonna 2008.
Jönköpings Södra IF
Jönköpings Södra IF (tunnetaan usein lyhenteellä J-Södra) on ruotsalainen jalkapalloseura Jönköpingin kaupungista. Seura on perustettu vuonna 1922. J-Södra nousi kaudelle 2016 maan korkeimmalle sarjatasolle Allsvenskaniin 46 vuoden tauon jälkeen.
Kotiottelunsa joukkue pelaa Stadsparksvallenilla, johon mahtuu 5 200 katsojaa.
Seydou Badian Kouyaté
Seydou Badian Kouyaté (kirjailijanimeltään "Seydou Badian", 10. huhtikuuta 1928 Bamako) on malilainen kirjailija ja poliitikko.
Koyaté suoritti keskikoulun Ranskassa ja valmistui lääketieteen tohtoriksi Montpellier’n yliopistosta vuonna 1955. Hän työskenteli vuodesta 1962 lähtien Malin maatalousministerinä ja vuodesta 1965 suunnitteluministerinä. Vuonna 1966 hän jatkoi uraansa lääkärinä. Vuoden 1968 vallankaapauksen jälkeen Koyaté vietti seitsemän vuotta vankilassa. Vuodesta 1975 lähtien hän asui Senegalin Dakarissa, josta hän palasi vuonna 1991 Maliin ryhtyen jälleen aktiivipoliitikoksi.
Koyatén tunnetuin teos on sukupolvien ja kulttuurien konfliktia kuvaava romaani "Sous l’orage" (1957). Hän on kirjoittanut myös muita romaaneja ja näytelmiä. Kirjailijan teosten pääteema on afrikkalaisen identiteetin ja perinteiden säilyttäminen modernisoituvassa yhteiskunnassa.
Arvo Kyllönen
Arvo ”Arkko” Kyllönen (17. joulukuuta 1932 Imatra – 10. kesäkuuta 2017) oli suomalainen kreikkalais-roomalaisen tyylin painija ja vapaapainija. Palomiehenä työskennellyt Kyllönen edusti Tainiokosken Tähteä ja Lappeenrannan Työväen Urheilijoita.
57–62 kilogramman painoluokissa kummallakin painityylillä kilpaillut Kyllönen osallistui Helsingin kesäolympialaisiin 1952, joissa hän karsiutui kreikkalais-roomalaisen painin 57 kilogramman painoluokassa kolmannen kierroksen jälkeen. Kyllönen voitti Suomen mestaruuden vapaapainin 57 kg:n sarjassa vuonna 1952 ja kreikkalais-roomalaisen painin 62 kg:n sarjassa vuonna 1954.
Kyllönen sai vuonna 1998 musiikillisista ansioistaan director musices -arvonimen. Hän toimi vuosina 1965–1990 kapellimestarina Imatran työväenyhdistyksen soittokunnassa.
Luuttucembalo
Luuttucembalo (engl. "lute-harpsichord"; saks. "Lautenklavecimbel", "Lautenklavier", "Lautenwerck", "Lautenwerk", "Theorbenflügel"; ransk. "clavecin-luth") on cembalo, jonka kielet on tehty suolesta; tavallisen cembalon kielet ovat metallia. Luuttucembalolla pyritään imitoimaan luutun ääntä, mutta kosketinsoittimena se mahdollistaa polyfonisen musiikin esittämisen luuttua paremmin.
Soitin oli erityisen suosittu 1700-luvun alkupuolen Saksassa, jossa luuttucembaloita rakensivat muiden muassa Johann Christoph Fleischer, Zacharias Hildebrandt ja Johann Nicolaus Bach. Säveltäjä Johann Sebastian Bachin jäämistöön kuului kaksi luuttucembaloa, ja hän sävelsi soittimelle ainakin e-mollisarjan BC L166/BWV 996 ("Preludio con la Svite da Gio: Bast. Bach. aufs Lauten Werck").
Monissa cembaloissa on erityinen luuttuäänikerta, joko varsinainen omin luistein varustettu soinniltaan nasaalinen äänikerta (engl. "lute stop"; ransk. "nasale", "registre d'hautbois"; saks. "Nazard", "Nasal-Register", "Nasalzug", "Oboezug") tai sordiinon tapaan toimiva nahasta tai huovasta valmistettu metallikielten sointia pehmentävä vaimennusmekanismi (engl. "buff stop", "harp stop", virh. myös "lute stop"; ital. "sordino", "liuto"; ransk. "registre de luth", saks. "Lautenzug"). Kumpaakaan näistä ei pidä sekoittaa luuttucembalon perusominaisuuteen eli suolikielisiin äänikertoihin.
Arizonan kuvernööri
Arizonan kuvernööri () on Arizonan toimeenpanovallan haltija ja Arizonan asevoimien ylipäällikkö. Hänellä on oikeus hyväksyä tai hylätä osavaltion lakeja. Arizonan ensimmäinen kuvernööri oli George W. P. Hunt, joka toimi kuvernöörinä neljästi: vuosina 1912–1917, 1917–1919, 1923–1929 ja 1931–1933. Nykyisenä kuvernöörinä toimii Doug Ducey, joka valittiin 4. marraskuuta 2014 ja astui virkaan 5. tammikuuta 2015. Hän on osavaltion 23. kuvernööri.
Arizonan territorio perustettiin 24. helmikuuta 1863, ja se pysyi territoriona 49 vuotta. Arizonan territoriolla oli 17 kuvernööriä:
Massa Makan Diabaté
Massa Makan Diabaté (1938 Kita – 27. tammikuuta 1988 Bamako) oli malilainen kirjailija.
Kuuluisaan griottisukuun syntynyt Diabaté kasvoi Kongossa, Guineassa ja Ranskassa sekä opiskeli ja väitteli tohtoriksi Pariisissa. Hänen pääteoksensa on malinkekulttuurin muutosta ironisesti kuvaava Kouta-trilogia "Le Lieutenant de Kouta" (1979), "Le Coiffeur de Kouta" (1980) ja "Le Boucher de Kouta" (1982), joka ulottuu siirtomaavallan alkuvaiheista 1980-luvulle. Diabaté sai mustan Afrikan kirjallisuuspalkinnon vuonna 1971 ja Léopold Sédar Senghor -palkinnon vuonna 1987.
Thomaz Soares da Silva
Thomaz Soares da Silva, tunnettiin paremmin taitelijanimellään Zizinho (14. syyskuuta 1921 – 8. helmikuuta 2002) oli brasilialainen jalkapalloilija. Hän kuului maan parhaimpiin pelaajiin 1940- ja 50-luvuilla.
Brasilian maajoukkueessa Zizinho pelasi 53 ottelua, joissa hän teki 30 maalia. Hän oli aloituskokoonpanossa "Maracanaço"-nimen saaneessa loppuottelussa, jossa Brasilia hävisi maailmanmestaruuden kotikisoissaan 1950 Uruguaylle. Hänet valittiin myös kisojen parhaaksi pelaajaksi.
Zizinho menehtyi 80-vuotiaana vuonna 2002.
Moussa Konaté (kirjailija)
Moussa Konaté (1951 Kita – 30. marraskuuta 2013 Limoges) oli malilainen kirjailija.
Opettajana sekä Le Figuier ja Edition Jamana -kustantamojen johtajana työskennellyt Konaté kuvaa teoksissaan kriittisesti nyky-Malin jokapäiväistä elämää. Hän oli myös yksi harvoista afrikkalaisista kirjailijoista, joka pystyi elättämään itsensä jännityskertomuksilla. Konaté sai Ranskan akatemian Hervé Deluen -palkinnon vuonna 2011.
Pöytätennis kesäolympialaisissa 2016 – miesten kaksinpeli
Miesten pöytätenniksen kaksinpeli Rio de Janeiron olympialaisissa 2016 pidettiin 6. – 11. elokuuta. Ottelut pelattiin Riocentrossa. Turnauksen voitti kiinalainen Ma Long, joka voitti hallitsevan olympiavoittajan kiinalaisen Zhang Jiken. Pronssia saavutti Jun Mizutani.
Taina Karvonen
Taina Karvonen on suomalainen kilpauransa päättänyt uimahyppääjä. Hän kilpaili kolmen metrin parihypyissä ja metrin ponnahduslaudalla yltäen kummassakin kilpailumuodossa EM-kilpailujen loppukilpailuun.
Karvonen kilpaili kolmen metrin parihypyissä Iira Laatusen kanssa vuodesta 2011 toukokuuhun 2016 asti, jolloin Laatunen päätti kilpauransa. Viimeisessä parihyppykilpailussaan Lontoon EM-kilpailuissa he sijoittuivat kahdeksanneksi. Vuoden 2015 EM-kilpailuissa he olivat kuudensia, ja vuoden 2014 EM-kilpailuissa kaksikko sijoittui seitsemänneksi.
Karvonen kilpaili vuoden 2015 uinnin MM-kisoissa. Ensimmäisissä MM-kilpailuissaan hän sijoittui ponnahduslaudan karsinnassa 23:nneksi. Parihypyissä Karvonen–Laatunen-kaksikko oli karsinnan 16:s.
Vuoden 2012 EM-kilpailuissa Karvonen oli yhden metrin ponnahduslaudalla 15:s ja karsiutui 12 parhaan hyppääjän loppukilpailusta. Vuoden 2015 EM-kilpailuissa Karvonen selviytyi metrin ponnahduslaudalla loppukilpailuun jossa sijoittui 12:nneksi. Vuonna 2016 hän karsiutui EM-ponnahduslautafinaalista.
Karvonen ilmoitti elokuussa 2017 päättävänsä kilpauransa ja siirtyvänsä valmentajaksi.
Pöytätennis kesäolympialaisissa 2016 – naisten kaksinpeli
Naisten pöytätenniksen kaksinpeli Rio de Janeiron olympialaisissa 2016 pidettiin 6. – 10. elokuuta. Ottelut pelattiin Riocentrossa. Olympiakultaa voitti kiinalainen Ding Ning, joka voitti loppuottelussa hallitsevan olympiavoittajan kiinalaisen Li Xiaoxian. Pronssia saavutti pohjoiskorealainen Kim Song-i.
Skylake
Skylake on Intelin kehittämä suoritinarkkitehtuuri. Skylake on Haswellin seuraaja joka julkaistiin elokuussa 2015. Skylake suunniteltiin pääasiassa Intelin Israelissa sijaitsevassa kehitysyksikössä. Skylakeen perustuvat työpöytäsuorittimet tukevat virallisesti vain DDR3L tai DDR4 muisteja. Skylaken tuleva seuraaja on Kaby Lake.
Pöytätennis kesäolympialaisissa 2016 – miesten joukkuepeli
Miesten pöytätenniksen joukkuepeli Rio de Janeiron olympialaisissa 2016 pidetään 12. – 18. elokuuta. Ottelut pelattaan Riocentrossa. Turnaukseen osallistuu 16 maata. Olympiakultaa voitti Kiinan joukkue. Hopealle sijoittui Japani ja kolmanneksi Saksa.
Pöytätennis kesäolympialaisissa 2016 – naisten joukkuepeli
Naisten pöytätenniksen joukkuepeli Rio de Janeiron olympialaisissa 2016 pidetään 12. – 16. elokuuta. Ottelut pelattaan Riocentrossa. Turnaukseen osallistuu 16 maata. Olympiakultaa voitti Kiinan joukkue. Hopealle sijoittui Saksa ja kolmanneksi Japani.
Aoua Kéita
Aoua Kéita (1912 Bamako – 7. toukokuuta 1980 Bamako) oli malilainen naisasianainen ja poliitikko.
Kéita syntyi Guinean Kouroussasta kotoisin olleen Ranskan armeijan sotilaan perheeseen. Hän kävi Bamakon tyttökoulun ja valmistui Dakarissa kätilöksi. Vuonna 1935 Kéita meni naimisiin lääkäri Daouda Diawaran kanssa, josta hän erosi lapsettomuuden takia vuonna 1949. Vuonna 1946 Kéita liittyi Union soudanaise – Rassemblement démocratique africain -puolueeseen, jonka aktivistina hänet karkotettiin ensin Senegaliin ja sitten Naraan. Vuonna 1957 Kéita perusti naisten ammattiliiton, jonka edustajana hän osallistui Union Générale de Travailleurs de l'Afrique Noir -ammattiliiton perustaavaan kokoukseen. Vuonna 1958 Kéita valittiin ainoana naisena US-RDA:n politbyroon jäseneksi ja samana vuonna hänet nimitettiin Sudanin tasavallan perustuslakikomiteaan. Vuonna 1959 Kéita valittiin ensimmäisenä naisena Malin kansalliskokouksen edustajaksi. Hän toimi aktiivisesti politiikassa Modibo Keïtan valtakauden loppuun saakka.
Vuoden 1968 vallankaappauksen jälkeen Kéita muutti Brazzavilleen, jossa hän asui toisen aviomiehensä Djimé Diallon kanssa vuoteen 1979 saakka. Maanpaossa Kéita kirjoitti muistelmateoksensa "Femme d'Afrique" (1975), joka sai mustan Afrikan kirjallisuuspalkinnon vuonna 1976. Aoua Kéitan nimeä kantaa vuonna 1991 perustettu palkinto, joka myönnetään vuosittain naisten oikeuksien puolustamisesta.
Olli Sarekoski
Olli Yrjö Sarekoski (s. 1965) on suomalainen yritysjohtaja, joka on toiminut Veikkauksen palveluksessa vuodesta 2003. Hän on toiminut aiemmin Suomen Urheilutelevisio Oy:n, eli Urheilukanavan toimitusjohtajana. Sarekoski on koulutukseltaan kauppatieteiden maisteri. Hän aloitti uuden rahapeliyhtiön, Veikkaus Oy:n toimitusjohtajana vuoden 2017 alussa.
Joahnys Argilagos
Joahnys Oscar Argilagos Perez (s. 11. tammikuuta 1997) on kuubalainen alemman kärpässarjan nyrkkeilijä. Hän saavutti kultaa AIBA:n maailmanmestaruuskisoissa 2015 ja hopeaa Pan-Amerikan kisoissa 2015, sekä pronssia 2016 kesäolympialaisissa.
Hän on voittanut myös AIBA:n nuoren maailmanmestaruuden 2013.
IBM Cloud Video
Ustream on maaliskuussa 2007 perustettu yhdysvaltalainen suoratoistopalvelu tietokone- ja konsolipelaajille. Palvelun ideana on yhdistää pelaajia ympäri maailman antamalla heidän lähettää ja katsoa reaaliaikaista videokuvaa ja keskustella toistensa kanssa.
RFactor 2
rFactor 2 on Image Space Incorporated -yhtiön (ISI) kehittämä ajosimulaatiopeli. Peli perustuu eri autoluokkiin, joista voi valita mopoauton tai Formula 1 -auton väliltä haluamansa menopelin radalle.
ISI on sopinut alankomaalaisen Luminis-yhtiön kanssa jatkokehityksen siirtymisestä uuteen yhtiöön Studio 397.
Pelin jakelu on siirtynyt yksinomaan Steam-alustalle.
Luettelo televisiosarjan Ryhmä Hau jaksoista
Tämä on luettelo kaikista televisiossa esitetyistä Ryhmä Hau-jaksoista.
Minimax TV
Minimax TV on eurooppalainen lapsille suunnattu televisiokanava. Sillä on lähetyksiä Unkarissa, Romaniassa, Slovakiassa, Sloveniassa, Kroatiassa, Serbiassa, Bosnia ja Hertsegovinassa, Suomessa, Virossa, Makedoniassa, Albaniassa, Montenegrossa, Tšekissä ja Moldovassa. Portugalissa, Saksassa, Espanjassa ja Italiassa kanava on lopettanut.
Metsälukki
Metsälukki ("Mitopus morio") on suurikokoinen ja pitkäjalkainen lukkien lahkoon kuuluva hämähäkkieläin.
Metsälukin väri vaihtelee voimakkaasti, mutta yleensä selän keskellä erottuu leveä, tumma satulakuvio. Koiraiden kylkien pohjaväri on usein hyvin vaaleanruskea ja satulakuvio tummanruskea tai joskus lähes musta. Naaraat ovat pohjaväriltään tummempia ja satulakuvio on toisinaan epäselvä. Metsälukin selkäpuolella on usein myös pieniä, vaaleita nystyjä. Pyyntileuan eli pedipalpin polven kärki on sisäsivulta leventynyt. Metsälukin katse suuntautuu sivuille ja aavistuksen yläviistoon. Terävänystyinen silmäkumpu on suunnilleen yhtä pitkä kuin leveäkin. Silmäkummun ympärillä on vaihteleva määrä pieniä piikkejä.
Naaraiden ruumiin pituus on 6,4–8,2 mm ja koiraiden 4,2–5,3 mm. Metsälukin jalkojen väritys vaihtelee kellertävänruskeasta tummahkon ruskeaan ja niissä saattaa olla lähes mustanruskeaa kuviointia. Jalkojen reidet ovat okaiset. Jalkojen pituus ja paksuus voivat vaihdella melko paljon eri yksilöiden välillä. Pisimmän eli toisen raajaparin pituus on 30–40 mm.
Metsälukki muistuttaa varsinkin nuorena seinälukkia ("Phalangium opilio").
Metsälukki elää hyvin monipuolisissa ympäristöissä, mutta suosii etenkin metsäisiä elinympäristöjä. Sitä voi tavata myös puistoista, puutarhoista, soilta, rannoilta ja puuttomilta tunturipaljakoilta. Päivisin metsälukki lepäilee yleensä kasveilla, puunrungoilla ja toisinaan myös talojen seinillä. Puutarhassa metsälukki on hyödyllinen hyönteisten saalistaja.
Suomessa metsälukkia tavataan huhti-toukokuusta aina syys-lokakuulle saakka. Metsälukit ovat yksivuotisia. Syksyllä munitut munat talvehtivat.
Metsälukki on levinnyt Euroopassa laajalle ja se on siellä yleinen laji. Myös Suomessa se on yleinen ja sitä tavataan ainoana lukkilajina koko maassa. Pohjoisin havainto lajista on Nuorgamista. Metsälukkia tavataan myös Pohjois-Amerikassa, Aasiassa ja Pohjois-Afrikassa.
Jyväskylän suurajot 1987
Jyväskylän suurajot 1987 järjestettiin 27.–30.8.1987. Se oli rallin MM-sarjan 1987 kymmenes osakilpailu ja 37. Jyväskylän suurajot kautta aikain. Se oli ensimmäinen kerta, kun tehdastallit kilpailivat Suurajoissa vain A- ja N-ryhmän autoilla, johtuen B-ryhmän tehokkaimpien autojen kieltämisestä kaudelle 1987.
Kilpailuun ilmoittautui 170 autokuntaa. Mukana olivat tehdastalleista Mazda (Timo Salonen ja Ingvar Carlsson), Lancia (Juha Kankkunen ja Markku Alén), Ford (Stig Blomqvist ja Ari Vatanen), Audi (Hannu Mikkola) ja Mitsubishi (Lasse Lampi). MM-sarjaa johtanut Massimo Biasion ei ollut mukana, sillä Lancian kolme kuljettajaa olivat jakaneet kauden kilpailut keskenään tasan, eikä kukaan ajanut täyttä sarjaa.
Reitin pituus oli 1691,45 km, josta erikoiskokeita 509,48 km. Erikoiskokeita oli yhteensä 52. Reitti oli kasvanut ensimmäistä kertaa nelipäiväiseksi.
Torstaipäivän iltalenkki Petäjäveden ja Jämsän suuntaan muistutti aiempien vuosien Suurajojen avauspäivää sillä erotuksella, että Laajavuoren erikoiskokeen sijasta ralli alkoi nyt ensimmäistä kertaa Harjun erikoiskokeella. Harjun erikoiskokeesta oli myös tehty aiempaa pidempi versio, ja se ajettiin osittain eri suuntaan kuin aiemmin.
Perjantaina kilpailupäivä alkoi Laajavuoren erikoiskokeella, minkä jälkeen jatkettiin uusille erikoiskokeille Päijänteen itäpuolelle. Lauantaina ohjelmassa oli tuttuja erikoiskokeita Valkeakosken ja Tampereen suunnalla, ja sunnuntaina liikuttiin jälleen Jämsän seudulla.
Uusien keskinopeusvaatimusten vuoksi reittiä oli hidastettu viemällä sitä pienille teille ja tekemällä reitille shikaaneja.
Kilpailun ensimmäisen päivän jälkeen Markku Alén johti perässään Juha Kankkunen ja Timo Salonen. Hannu Mikkola oli ajanut ulos jo kolmannella erikoiskokeella ja keskeyttänyt. Toisena päivänä kuitenkin Kankkunen menetti minuuttikaupalla aikaa jousituksen hajoamiseen ja Timo Salonen keskeytti moottorivikaan. Tämän vuoksi Alénin oli helppo ajaa voittoon. Ari Vatanen ajoi toiseksi, mutta takavetoisella Ford Sierralla ei ollut mahdollisuuksia kilpailla nelivetoisen Lancian kanssa.
N-ryhmän voitti Alessandro Fiorio Lanciallaan.
Anton Vaino
Anton Vaino (s. 1972 Tallinna) on elokuusta 2016 Venäjän presidentinhallinnon päällikkö Sergei Ivanovin jälkeen. Hänen isoisänsä on Viron neuvostotasavaltaa johtanut Karl Vaino
The New Yorker -lehden mukaan Vainon kirjoitukset ovat outoja ja pelottavia. Vainon kumppaneineen kirjoittama "Voiton kuva" -kirja esittää maailmanhistorian kattavan "kaiken teorian". Se opastaa, miten saavutetaan absoluuttinen maailmanherruus Putinin harrastaman sambo-painin tekniikoin, keskeisenä periaateena: "iske silloin, kun vastustajasi sitä vähiten odottaa".
Vaino toimi aiemmin Ivanovin avustajana ja neljä viime vuotta presidentin henkilökohtaisena avustajana. Silti moni venäläinen ei ollut kuullutkaan hänestä ennen nimitystä hallinnon päälliköksi.
Onni Puhakka
Onni Olof Puhakka (18. syyskuuta 1870 Kontiolahti – 15. syyskuuta 1955 Liperi) oli suomalainen maanviljelijä, osuustoimintamies ja nuorsuomalaisen puolueen kansanedustaja.
Puhakan vanhemmat olivat maanviljelijä Olof Puhakka ja Helena Sinkkonen. Hän toimi maanviljelijänä Liperissä. Puhakka oli Valion va. toimitusjohtaja 1907–1908.
Puhakka oli kansanedustajana 1910–1914 edustaen Kuopion läänin itäistä vaalipiiriä. Hän kuului Liperin kunnanvaltuustoon. Puhakka oli Valion hallintoneuvoston varapuheenjohtajana ja kuului Valion johtokuntaan sekä Keskusosuusliike Hankkijan hallintoneuvostoon.
Onni Puhakka oli naimisissa vuodesta 1923 Anna Loviisa Saarenpään (entinen Pakarinen) kanssa.
Brice Etès
Brice Etés (s. 11. huhtikuuta 1984, Monaco) on monacolainen ennen Ranskaa edustanut yleisurheilija, joka on erikoistunut keskimatkoihin. Hänellä on hallussaan Monacon 800 metrin ennätys: 1:47,61, jonka hän juoksi vuonna 2010.
Brice Etès juoksi Monacon 800 metrin ennätyksen vuoden 2010 Timanttiliigassa Monacossa ajalla 1:47.61 ollen kilpailun yhdeksäs.
Hänen henkilökohtainen ennätys tällä matkalla on vuodelta 2008 ajalla 1:47.03, mutta hänellä ei vielä silloin ollut Monacon kansalaisuutta, vaan hän edusti tällöin Ranskaa.
Etès on osallistunut useisiin arvokilpailuihin parhaana saavutuksenaan vuoden 2010 EM-kisojen semifinaalipaikka.
Hän on ollut mukana myös MM-kisoissa 2011, vuoden 2012 EM-kisoissa, vuoden 2013 MM-kisoissa, EM-kisoissa 2014, MM-kisoissa 2015, EM-kisoissa 2016 ja Rio de Janeiron olympialaisissa 2016.
Kirkkoniemen kirkko
Kirkkoniemen kirkko () on Etelä-Varangin evankelis-luterilaisen seurakunnan kirkko Norjan Kirkkoniemessä Finnmarkin läänissä. Se on valmistunut vuonna 1959. Kirkko on rakennettu sodassa vuonna 1944 tuhoutuneen kirkon paikalle.
Kirkkoniemen kirkon suunnitteli arkkitehti Sofus Hougen. Hän sai suunnitelmat valmiiksi jo 1940-luvun lopulla, mutta rakennustöihin päästiin vasta vuonna 1957. Kirkon sanotaan olevan hyvin tyypillinen Pohjois-Norjan jälleenrakennuskauden kirkko: siinä on perinteinen ulkomuoto, mutta nykyaikaiset rakennusaineet. Kirkko on rakennettu betonista ja katettu liuskekivipaanuilla.
Kirkko on muodoltaan kolmilaivainen basilika, sen keskilaiva on leveä ja sivulaivat hyvin kapeat. Klerestorioikkunat muodostavat yhtenäisen nauhan ja antavat kirkkosaliin runsaasti luonnonvaloa. Torni on kuorin päällä.
Alttaritauluna on puusta ristin muotoon veistetty reliefi, jonka eri osat kuvaavat kristinuskon symboleja. Alttariveistoksen on tehnyt kuvanveistäjä Kristoffer Leirdal. Kastemaljan valkoista kyyhkystä esittävä puuveistos on Pyhän Hengen symboli ja saarnastuolin veistokset symboloivat uskoa, toivoa ja rakkautta. Kastemaljan ja saarnastuolin puuveistokset on tehnyt kuvanveistäjä Sivert Donali.
Kirkon sivulaivojen seinillä on kymmenen käsin kudottua ryijyä, jotka ovat Kirkenesin kirkkoyhdistyksen lahjoittamat. Kirkon urut ovat lahja Kirkkoniemessä toimineelta kaivosyhtiö A/S Syd-Varangerilta. Kirkossa on tilaa 275 henkilölle.
Kirkkoniemen edellinen kirkko oli seudun ensimmäinen kirkko. Malliltaan se oli pitkänomainen kahdeksankulmainen puukirkko, joka oli valmistunut vuonna 1862. Toisen maailmansodan pommituksessa 4. heinäkuuta 1944 kirkko paloi kokonaan kivijalkaa myöten. Raunioista löytyi kirkon torniristi, joka otettiin talteen ja sijoitettiin uuden kirkon kirkkosaliin.
Ensimmäisen kirkon kirkon rakennuspaikaksi kaavailtiin aluksi Svartakslaa, joka on Varangerinvuonon sivuvuonon Bøkfjordenin itärannalla. Vuonna 1857 kirkon paikaksi valittiin Langfjordenin ja Paatsjoen välinen tuolloin vielä Piselvnesiksi kutsuttu niemi. Ensimmäisen kirkon suunnittelija oli arkkitehti Christian Heinrich Grosch.
Myös nykyisen kirkon rakentamispaikasta käytiin keskustelua, mutta seurakuntalaisten toive saada pystyttää uusi kirkko tuhoutuneen kirkon paikalle toteutui.
Amerikanpussitiainen
Amerikanpussitiainen ("Auriparus flaviceps") on pussitiaisten heimoon kuuluva varpuslintu.
Amerikanpussitiaista tavataan Yhdysvalloissa ja Meksikossa, ja sen levinneisyysalueen pinta-ala on noin 1 750 000 km. Lajin kanta on runsastuva ja se on luokiteltu elinvoimaiseksi.
Herman Niittynen
Herman Niittynen (20. syyskuuta 1870 Korpilahti – 31. elokuuta 1942 Korpilahti) oli suomalainen maanviljelijä, kunnallisneuvos ja Kansallisen Edistyspuolueen kansanedustaja.
Niittysen vanhemmat olivat maanviljelijä Herman Lönnroth ja Karoliina Tahvonen. Hän kävi kansakoulun ja toimi maanviljelijänä Korpilahdella vuodesta 1886 alkaen. Niittynen oli Korpilahden säästöpankin rahastonhoitajana 1904–1919 ja Kansallis-Osake-Pankin Korpilahden haarakonttorin esimiehenä 1919–1925. Hän sai kunnallisneuvoksen arvonimen 1931.
Niittynen oli kansanedustajana helmi-maaliskuussa 1919 edustaen Hämeen läänin pohjoista vaalipiiriä. Hän tuli eduskuntaan sosialidemokraattien Anni Huotarin tilalle. Niittynen oli Korpilahdella kuntakokouksen varaesimiehenä ja kunnallislautakunnan esimiehenä sekä kuului kunnanvaltuustoon. Hän kuului MTK:n valtuuskuntan ja oli edustajana kirkolliskokouksessa.
Herman Niittynen oli naimisissa vuodesta 1894 Eeva Sandelinin kanssa.
Tulipäätiainen
Tulipäätiainen ("Cephalopyrus flammiceps") on tiaisten heimoon kuuluva varpuslintu. Aikaisemmin laji luettiin pussitiaisiin.
Tulipäätiaista tavataan Bhutanissa, Kiinassa, Intiassa, Laosissa, Myanmarissa, Nepalissa, Pakistanissa ja Thaimaassa, ja sen levinneisyysalueen pinta-ala on noin 226 000 km. Laji on luokiteltu elinvoimaiseksi.
Tiaishylia
Tiaishylia ("Pholidornis rushiae") eli aiemmalta nimeltään vilistäjätiainen on silkkikerttusten heimoon kuuluva varpuslintu.
Tiaishyliaa tavataan Afrikan länsi- ja keskiosissa, ja sen levinneisyysalueen pinta-ala on noin 3 140 000 km. Lajin kanta on vakaa, ja se on luokiteltu elinvoimaiseksi.
Amerikanpuukiipijä
Amerikanpuukiipijä ("Certhia americana") on puukiipijöiden heimoon kuuluva varpuslintu.
Amerikanpuukiipijää tavataan Kanadassa, Yhdysvalloissa, Meksikossa ja Keski-Amerikassa, ja sen levinneisyysalueen pinta-ala on noin 6 540 000 km. Lajin kanta on vakaa, ja se on luokiteltu elinvoimaiseksi.
Kuehneosaurus
Kuehneosaurus on sukupuuttoon kuollut matelijasuku jonka löysi Walter Georg Kühne. Tyyppilaji ja ainoa kuvattu laji on Kuehneosaurus latus.
"Kuehneosaurus" saalisti pääasiassa hyönteisiä. Se oli noin 70 senttiä pitkä ja mahdollisesti erinomainen liitäjä. Siivet muodostuivat sen pidentyneistä kylkiluista, kuten nykyisillä "Draco"-suvun liitoliskoilla.
"Kuehneosaurus" ei pystynyt kääntämään siipiään kokoon, mutta on arvioitu että se pystyi liitämään noin 60 metriä. Pitkä ja kapea häntä tasapainotti liitoa.
Eräässä tutkimuksessa tultiin siihen tulokseen että "Kuehneosaurus", toisin kuin sen pitkäsiipisempi sukulainen "Kuehneosuchus", ei ehkä käyttänytkään siipiään liitämiseen, vaan jarruttamaan laskua kun se hyppäsi puusta. Tutkimuksessa arvioitiin että se putoaisi 45-asteen kulmassa 10-12 m/s. "Kuehneosuchus" saattoi todellisuudessa olla toinen "Kuehneosaurus"-laji tai toista sukupuolta edustava "Kuehneosaurus latus". Silloin "Kuehneosuchus" olisi luultavasti ollut koiras, joka käytti liitotaitoaan ja mahdollisesti räikeän värisiä siipiään naaran ("Kuehneosaurus") houkutteluun.
Antti Penttilä
Antti Jaakko Penttilä (27. syyskuuta 1870 Nurmo – 15. joulukuuta 1934 Perniö) oli suomalainen maanviljelijä ja Kansallisen Edistyspuolueen kansanedustaja.
Penttilän vanhemmat olivat maanviljelijä Kustaa Penttilä ja Leena Heikkilä. Hän kävi kansakoulun ja viljeli aluksi kotitilaansa Nurmossa 1886–1913 ja toimi sitten maanviljelijänä Sauvossa 1913–1916 ja Perniössä 1916–1934. Penttilä oli lautamiehenä Nurmossa 1897–1913.
Penttilä oli kansanedustajana 1922–1924 edustaen Turun läänin eteläistä vaalipiiriä. Hän oli Nurmossa kunnallislautakunnan puheenjohtajana ja Perniössä kunnallislautakunnan ja kunnanvaltuuston puheenjohtajana.
Antti Penttilä oli naimisissa vuodesta 1888 Liisa Hipin kanssa.
Afganistan kesäolympialaisissa 2008
Afganistan osallistui vuoden 2008 kesäolympialaisiin Pekingissä neljän urheilijan joukkueella, johon kuului kolme miestä ja yksi nainen, kaksi yleisurheilijaa ja kaksi taekwondojaa. Näissä kisoissa Afganistan sai ensimmäisen olympiamitalinsa, kun Rohullah Nikpai otti pronssia miesten alle 58-kiloisten taekwondossa.
Taavetti Heimonen
David (Taavetti) Heimonen (13. lokakuuta 1870 Karttula – 1. kesäkuuta 1920 Savonlinna) oli suomalainen maatalousneuvoja, torppari, säästöpankin kamreeri ja Kansallisen Edistyspuolueen kansanedustaja.
Heimosen vanhemmat olivat maakauppias Gustaf Heimonen ja Maria Fredrika Tossavainen. Hän kävi kansakoulun ja vuonna 1892 maanviljelyskoulun. Hän oli Mikkelin läänin maanviljelysseuran juurikasviviljelyksen neuvojana 1899–1903, torpparina Säämingissä 1900–1920, Kuopion läänin maanviljelysseuran juurikasviviljelyksen neuvojana 1904 sekä Nurmeksen hätäapurahaston palveluksessa ja lainauslautakunnan jäsenenä 1905–1906. Säämingissä Heimonen toimi maamiesseuran neuvojana 1908–1917, Säämingin Pihlajaniemen osuuskassan kirjanpitäjänä 1910–1917, Säämingin säästöpankin kamreerina 1913–1918 ja Säämingin elintarvelautakunnan rahastonhoitajana.
Heimonen oli kansanedustajana 1917–1920 edustaen Mikkelin läänin vaalipiiriä. Hän kuoli kesken edustajakautensa ja hänen tilalleen eduskuntaan tuli Edistyspuolueen Vili Taskinen.
Taavetti Heimonen oli naimisissa vuodesta 1894 Ida Variksen kanssa.
Paul Tirkkonen
Paul Ernst Vilhelm Tirkkonen (9. lokakuuta 1884 Helsinki, Suomen suuriruhtinaskunta – 31. elokuuta 1968 Helsinki) oli suomalainen kreikkalais-roomalaisen tyylin painija.
Tirkkonen voitti MM-pronssia Helsingissä 1911. Hän kilpaili myös Tukholman kesäolympialaisissa 1912. Tirkkosen veli Theodor Tirkkonen oli myös painin MM-mitalisti ja olympiaedustaja.
Jooseppi Seppänen
Josef (Jooseppi) Seppänen (27. tammikuuta 1871 Kivennapa – 11. lokakuuta 1941 Hämeenlinna) oli suomalainen maanviljelijä ja kokoomuksen kansanedustaja.
Seppäsen vanhemmat olivat maanviljelijä Benjamin Seppänen ja Maria Lemmetty. Hän kävi kansakoulun ja toimi maaviljelijänä Kivennavalla vuoteen 1939 saakka ja Hauholla 1939–1941 sekä Tyrvännössä 1941. Seppänen toimi myös maalaiskirjeenkantajana Kivennavalla, Kivennavan Pamppalan ja Rantakylän osuuskassan kirjanpitäjänä 1910–1940 ja Kivennavan säästöpankin kamreerina 1937–1940.
Seppänen oli kansanedustajana 1927–1930 edustaen Viipurin läänin itäistä vaalipiiriä. Hän kuului Kivennavan hoitokuntaan ja oli Kivennavan kunnanvaltuuston jäsenenä.
Jooseppi Seppänen oli naimisissa vuodesta 1894 Anni Huuhtasen kanssa.
Theodor Tirkkonen
Theodor Alexander Tirkkonen (6. helmikuuta 1883 Helsinki, Suomen suuriruhtinaskunta – 24. huhtikuuta 1951 Helsinki) oli suomalainen kreikkalais-roomalaisen tyylin painija.
Tirkkonen saavutti 73 kg:n painoluokan MM-hopeaa Helsingissä 1911. Hän kilpaili myös Tukholman kesäolympialaisissa 1912. Tirkkosen veli Paul Tirkkonen oli myös painin MM-mitalisti ja olympiaedustaja.
Tirkkonen voitti kolme painin Suomen-mestaruutta 70 kg:n sarjassa vuosina 1904–1906. Seuratasolla hän edusti Helsingin Atleettiklubia.
Grenada kesäolympialaisissa 2016
Grenada osallistui kesäolympialaisiin 2016. Sitä edusti seitsemän urheilijaa kahdessa lajissa. Joukkueen lipunkantajana avajaisissa toimi pikajuoksija Kirani James.
Vilhelm Lehmusvirta
Hjalmar Vilhelm ”Ville” Lehmusvirta (20. marraskuuta 1889 Tampere, Suomen suuriruhtinaskunta – 17. huhtikuuta 1952 Viljakkala) oli suomalainen kreikkalais-roomalaisen tyylin painija.
Lehmusvirta saavutti 60 kg:n painoluokan MM-pronssia Helsingissä 1911. Hän kilpaili myös Tukholman kesäolympialaisissa 1912.
Longisquama
Longisquama on sukupuuttoon kuollut eriskummallinen aasialainen matelija. Se on saanut nimensä epätavallisista suomuistaan jotka kasvoivat kahdessa rivissä sen selkää pitkin. Ne ovat ihmetyttäneet tutkijoita siitä asti kun eläin löydettiin vuonna 1969. Jotkut tutkijat uskovat että eläin käytti niitä siipinä joilla se liiti metsien halki. Kaikki eivät hyväksy tätä teoriaa. Jotkut arvelevat sen käyttäneen niitä kosiomenoissa.
"Longisquama" kasvoi 15 senttiä pitkäksi.
Katie Taylor
Katie Taylor (s. 2. heinäkuuta 1986 Bray) on irlantilainen amatöörinyrkkeilyn olympiavoittaja, maailmanmestari, Euroopan-mestari, entinen jalkapalloilija ja nykyinen ammattinyrkkeilijä. 162 senttimetriä pitkä Taylor kilpaili amatöörinä 60-kiloisten sarjassa eli kevytsarjassa ja ammattilaisena ylemmässä höyhensarjassa.
Taylor saavutti olympiakultaa kevytsarjasta vuoden 2012 kesäolympialaisista Lontoosta voittaen finaalissa Venäjän Sofija Otšigavan. Hän toimi olympialaisten avajaisissa myös Irlannin lipunkantajana. MM-kilpailuista Taylorilla on viisi kultaa ja yksi pronssi, kaikki kevytsarjasta.
Vuoden 2015 Euroopan kisoista Taylor voitti kultaa kevytsarjasta. EM-kilpailuista hänellä on kuusi kultaa ja EU-mestaruuskilpailuista viisi kultaa.
Rio de Janeiron kesäolympialaisissa 2016 Taylor arvottiin suoraan puolivälieriin, jossa hän hävisi hajaäänituomiolla (37–39, 38–38*, 39–37) suomalaiselle Mira Potkoselle ja putosi harvinaislaatuisesti kokonaan mitalisijoilta. Taylor ilmoitti marraskuussa 2016 siirtyvänsä ammattilaiseksi ja kohtaa ensimmäisessä ylemmän höyhensarjan ammattilaisottelussaa puolalaisen Karina Kopinskan 26. marraskuuta 2016 Lontoossa.
Taylor on myös pelannut jalkapalloa Irlannin korkeimmalla sarjatasolla. Hän kuului myös Irlannin naisten jalkapallomaajoukkueeseen vuosina 2006–2009. Taylor teki 11 pelaamassaan maaottelussa kaksi maalia. Pelipaikaltaan hän oli keskikenttäpelaaja ja hyökkääjä.
| luettelo ammattinyrkkeilyotteluista boxrec.comissa
Edvīns Bietags
Edvīns Bietags (28. helmikuuta 1908 Rūjiena, Liivinmaan kuvernementti, Venäjän keisarikunta – 29. syyskuuta 1983 Jūrmala, Latvian SNT, Neuvostoliitto) oli latvialainen kreikkalais-roomalaisen tyylin painija, olympiamitalisti ja Euroopan mestari.
87 kilogramman painoluokassa kilpaillut Bietags oli vuoteen 2015 mennessä Latvian ainoa painin olympiamitalisti. Hän saavutti olympiahopeaa Berliinissä 1936 ja Euroopan mestaruuden Roomassa 1934.
Elias Sinkko
Elias Sinkko (23. helmikuuta 1871 Lemi – 3. tammikuuta 1957 Helsinki) oli suomalainen agronomi, pankinjohtaja, maanviljelijä ja Kansallisen Edistyspuolueen kansanedustaja.
Sinkon vanhemmat olivat maanviljelijä Matti Sinkko ja Liisa Pekkanen Hän kävi alkeiskoulun 1893 ja valmistui agronomiksi 1896. Sinkko toimi Ala-Knuuttilan karjanhoitokoulun opettajana Kauhajoella 1896–1897, Jalovaaran meijerikoulun opettajana ja Jalovaaran tilanhoitajana Suistamossa 1897–1898 sekä Latokartanon maanviljelyskoulun opettajana 1898–1900. Hän oli Mikkelin läänin maanviljelysinsinöörin apulaisena 1900–1901, Suistamon-Korpiselän kiertävän maamieskoulun johtajana 1901–1905, Viipurin läänin apulaislääninagronomina Lappeenrannassa 1905–1920, Viipurin läänin vt. lääninagronomina 1911–1913 ja Karjalan piirin piiriagronomina 1920–1924. Hän oli sen jälkeen Helsingin osakepankin Lappeenrannan konttorin johtajana 1925–1930 ja asutushallituksen ylimääräisenä esittelijänä 1934. Sinkko toimi vuodesta 1910 maanviljelijänä Lappeella.
Sinkko oli kansanedustajana 1909–1910, 1914–1922 ja 1927–1929 edustaen Viipurin läänin läntistä vaalipiiriä. Hän oli presidentin valitsijamiehenä vuoden 1925 presidentinvaaleissa ja oli Lappeenrannan kaupunginvaltuuston jäsenenä.
Elias Sinkko oli naimisissa vuodesta 1902 Aleksandra Alina Nykäsen kanssa.
C. Meyer Zulick
Conrad Meyer Zulick (3. kesäkuuta 1839 Easton, Pennsylvania – 2. maaliskuuta 1926 Asbury Park, New Jersey) oli yhdysvaltalainen juristi ja Yhdysvaltain demokraattipuolueen poliitikko, joka toimi Arizonan territorion seitsemäntenä kuvernöörinä vuosina 1885–1889.
C. Meyer Zulickin vanhemmat olivat saksalainen siirtolainen Anthony Zulick ja Pennsylvanian asukas Jane Morton o.s. Cummings. C. Meyer liittyi demokraattiseen puolueeseen jo 1850-luvun lopulla tai 1860-luvun alussa. Hän muutti Arizonaan 1880-luvun alkupuolella, ja hän astui Arizonan territorion kuvernöörin virkaan 2. marraskuuta 1885.
Virkakautensa jälkeen Zulick muutti maatilalle lähellä Phoenixia. Hän kasvatti viikunoita, viinirypäleitä ja appelsiineja. Hän kuoli New Jerseyn Asbury Parkissa vuonna 1926, ja hänet ollaan haudattu Eastonin hautausmaalle.
Klaus Zerta
Klaus Zerta (s. 25. marraskuuta 1946 Gelsenkirchen) on saksalainen uransa päättänyt soudun olympiavoittaja. Zerta oli aktiiviurallaan 165 senttimetriä pitkä ja painoi 48 kilogrammaa.
Zerta oli mukana saavuttamassa olympiakultaa perämiehellisestä kaksikosta vain 13-vuotiaana vuoden 1960 kesäolympialaisista Roomasta. Hän oli noiden olympialaisten nuorin mitalisti ja vielä nykyäänkin nuorin tunnettu miespuolinen olympiavoittaja. Ainoastaan korkeintaan 12-vuotias tuntematon ranskalaispoika, joka toimi vuoden 1900 kesäolympialaisissa alankomaalaisten perämiehenä kaksikkosoudussa, on Zertaa nuorempi miespuolinen olympiavoittaja.
Zerta edusti RV Gelsenkircheniä.
Tetrapropyyliammoniumperrutenaatti
Tetrapropyyliammoniumperrutenaatti eli TPAP (CHNRuO) on tetrapropyyliammonium- ja perrutenaatti-ionien muodostama ioniyhdiste. Tätä ruteniumin yhdistettä käytetään orgaanisen kemian synteeseissä mietona ja selektiivisenä hapettimena.
Huoneenlämpötilassa tetrapropyyliammoniumperrutenaatti on huoneenlämpötilassa tummanvihreää kiteistä ainetta. Suurikokoisen tetrapropyyliammoniumkationin vuoksi yhdiste liukenee moniin orgaanisiin liuottimiin kuten dikloorimetaaniin ja asetonitriiliin. Kuumennettaessa yhdiste hajoaa. Tetrapropyyliammoniumperrutenaatti on mieto ja selektiivinen hapetin. Se hapettaa muun muassa primääriset alkoholit aldehydeiksi, sekundääriset alkoholit ketoneiksi, sekä primäärisen että sekundäärisen alkoholiryhmän sisältävät diolit ja laktolit laktoneiksi ja 1,2-diolit hajoavat. Reagenssi on selektiivinen ja tavanomaisesti reagoimaan herkät ryhmät kuten epoksidit tai alkeenit eivät reagoi. Hapettimena reaktiossa toimii perrutenaatti-ioni, joka reagoi alkoholiryhmän kanssa perrutenaattiesteriksi, joka hajoaa muodostaen karbonyyliryhmän ja rutenium pelkistyy hapetusluvulle +V. 
Tetrapropyyliammoniumperrutenaatti on kallis reagenssi. Tämän vuoksi sitä käytetään hapettimena vain pieniä katalyyttisiä määriä ja ko-hapettimena käytetään N-metyylimorfoliini-N-oksidia, joka hapettaa pelkistyneen ruteniumin takaisin perrutenaatti-ioniksi.
Fritz Schäfer
Fritz Schäfer (7. syyskuuta 1912 Pirmasens, Saksan keisarikunta – 15. lokakuuta 1973 Ludwigshafen, Länsi-Saksa) oli saksalainen kreikkalais-roomalaisen tyylin painija, vapaapainija, olympiamitalisti ja Euroopan mestari.
72 kilogramman painoluokassa 1930-luvulla kilpaillut Schäfer saavutti kreikkalais-roomalaisessa painissa olympiahopeaa Berliinissä 1936, kolme Euroopan mestaruutta ja yhden EM-hopean. Lisäksi hän voitti EM-kulta- ja hopeamitalit vapaapainissa.
Stig Stenholm
Stig Torsten Stenholm (26. helmikuuta 1939 Oulu – 30. syyskuuta 2017 Espoo) oli suomalainen teoreettinen fyysikko, jolle myönnettiin Suomen Akatemian professuuri.
Stenholm valmistui diplomi-insinööriksi Helsingin Teknillisestä Korkeakoulusta vuonna 1964 ja samana vuonna matematiikan maisteriksi Helsingin yliopistosta. Tekniikan lisensiaatin tutkinnon hän suoritti vuonna 1965 ja väitteli tohtoriksi Oxfordin yliopistossa vuonna 1967. Hän työskenteli fysiikan professorina Helsingin yliopistossa 1974–1980 sekä johti teoreettisen fysiikan tutkimuslaitosta 1980–1997. Hän edisti tutkimuksen kansainvälistymistä. Hän oli Suomen Akatemian tutkimusprofessori 1992–1997 ja Tukholman Kuninkaallisen teknillisen korkeakoulun professori 1997–2004. Hän oli myös Ruotsin kuninkaallisen tiedeakatemian jäsen.
Konstantin Airich
Konstantin Airich (s. 4. marraskuuta 1978) on saksalainen raskaansarjan nyrkkeilijä, joka on syntynyt Astanassa, Kazakstanissa. Airichin nykyinen kotipaikka on Hampuri.
Airichin ensimmäinen tappio oli Danny Williamsia vastaan kiistanalaisessa ottelussa. Kuudennessa erässä Williams osui iskuillaan vahvasti ja näytti siltä, että hän tyrmää Airichin, mutta erä keskeytettiin kun sitä oli 1.28 jäljellä. Ottelu loppui seuraavassa erässä kun Airich luovutti.
Hänen kärsi toisen tappionsa hajaäänituomiolla Ondrej Palastelle 6. maaliskuuta 2009.
Airich osallistui kansainväliseen Prizefighter-turnaukseen vuonna 2011. Voitettuaan avausottelussa Lucian Botin, Airich karsiutui välierässä ensimmäisen erän tyrmäyksellä Tye Fieldsille.
Airichista tuli IBF Inter-Continental tittelin haltija, kun hän tyrmäsi saksalaisen Varol Vekiloglun maaliskuussa 2012. Airich voitti ensimmäisessä tittelin puolustuksessaan Ondrej Palan ja säilytti IBF Inter-Continental -tittelin ja samalla voitti Palalta WBO:n raskaansarjan Euroopan mestaruustittelin. Airich voitti Palan teknisellä tyrmäyksellä 9. erässä.
19. toukokuuta 2012 hän kohtasi Odlanier Solisin ja hävisi ottelun tuomarien yksimielisellä päätöksellä.
Syyskuussa 2014 Airich kohtasi Lontoon 2012 olympialaisten kultamitalistin, Anthony Joshuan 8-eräisessä ottelussa. Joshua tyrmäsi Airichin ottelun kolmannessa erässä.
Airich hävisi suomalaiselle Robert Heleniukselle 10. syyskuuta 2016 Maarianhaminassa tyrmäyksellä ensimmäisessä erässä, ajassa 0.49.
http://boxrec.com/boxer/383219
Canudos
Canudos oli uskonnollinen yhdyskunta Brasilian Bahian osavaltion koillisosassa 1800-luvun lopussa. Se tuli tunnetuksi yhteenotosta paikallisten ja Brasilian armeijan välillä. Armeija valtasi Canudosin vuonna 1897 useita kuukausia kestäneen piirityksen jälkeen. Suurin osa Canudosin asukkaista sai surmansa joko tautien ja nälän kautta piirityksen aikana tai sotilaiden tappamina armeijan vallattua alueen.
Canudosin perusti Antônio Conselheiro vuonna 1893. Conselheiro johti messiaanista uskonnollista liikettä. Hän oli huolestunut siitä, että brasilialaiset omaksuivat nykyaikaistumisen myötä sekularistisia aatteita, ja hänen johtamansa liike sai pian kannattajia etenkin maaseudun väestössä. Conselheiro ja hänen kannattajansa eivät hyväksyneet uuden tasavaltalaisen hallituksen toimia, ja Canudos perustettiin, kun liikkeen ja hallituksen joukkojen välillä oli sattunut yhteenottoja. Canudos kasvoi muutamassa vuodessa noin 20 000 asukkaan kokoiseksi. Paikalliset elivät yksinkertaisesti harjoittaen yhteisöllistä maanviljelystä ja omaa muotoaan katolilaisuudesta.
Rio de Janeiron uusi tasavaltalainen hallitus piti Canudosia uhkana sen arvovallalle, ja Conselheiron epäiltiin myös suunnittelevan keisarikunnan palauttamista. Jännitteet lisääntyivät entisestään, kun Canudosin asukkaiden ja naapurikaupungin kauppiaiden välillä sattui yhteenotto. Brasilian presidentti Prudente de Morais päätti panna tasavallan vastaiset ryhmittymät ojennukseen. Vuonna 1896 Canudosiin lähetettiin pieni armeijan osasto, jotka kuitenkin lyötiin takaisin väkivaltaisesti. Tästä alkoi niin sanottu Canudosin sota. Seuraavan vuoden aikana lähetettiin vielä kolme saman tapaista osastoa, jotka kaikki lyötiin takaisin. Viimeiseen neljänteen retkeen Canudosiin osallistui 8 000 sotilasta, jotka aloittivat Canudosin piirityksen. Paikalliset puolustautuivat neljän kuukauden ajan kärsien samalla huomattavia tappioita, mutta suostumatta antautumaan. Conselheiro kuoli piirityksen aikana, ja lopulta lokakuussa 1897 hallituksen joukot hyökäsivät Canudosiin vallaten sen. Pieni joukko paikallisia päätyi vangeiksi, mutta suurin osa sai surmansa nälän ja tautien takia piirityksen aikana tai Canudosin valloittaneiden sotilaiden surmaamina.
LGA 1150
LGA 1150 on Intelin valmistama suoritinkanta. LGA 1150 julkaistiin Haswell-suoritinarkkitehtuuria varten 2013.
Frédéric Paulhan
Frédéric Paulhan (1856–1931) oli ranskalainen psykologi ja filosofi.
Paulhan oli lähtöisin porvarillisesta hugenottisuvusta. Paulhanin puoliso oli Jeanne Henriette Thérond (1863–1944) ja heidän poikansa Jean Paulhan.
Paulhan oli omana aikanaan tunnettu filosofi, ja hänen panoksensa logiikan ja psykologian historiassa oli merkittävä.